กรมทางหลวง เปิดการจราจร หลังรื้อคานสะพานกลับรถเกือกม้า บนถนนพระราม 2 เสร็จแล้วตั้งแต่ช่วงเช้าที่ผ่านมา
นายสราวุธ ทรงศิวิไล อธิบดีกรมทางหลวง เปิดเผยว่า ขณะนี้กรมทางหลวงได้รื้อคานสะพานลอยกลับรถ ที่คาอยู่บนสะพานเกือกม้าจำนวน 4 คาน บนทางหลวงหมายเลข 35 (ถนนพระราม 2) ตอน สะพานข้ามแม่น้ำท่าจีน – นาโคก ที่ กม.34 พื้นที่โครงการปรับปรุงสะพานกลับรถหน้าโรงพยาบาลวิภาราม อำเภอเมือง จังหวัดสมุทรสาคร เรียบร้อยแล้ว และเปิดการจราจรช่องทางดังกล่าวให้ประชาชนได้สัญจรได้ตั้งเวลาเวลา 09.00 น. ที่ผ่านมา หลังจากนี้ทางกรมทางหลวงจะส่ง ทีมผู้เชี่ยวชาญเข้าทดสอบความแข็งแรงของโครงสร้างสะพานเกือกม้าทุกจุดอีกครั้ง เพื่อความมั่นใจมากที่สุด และเมื่อได้ผลวิเคราะห์ความแข็งแรง จะพิจารณารูปแบบในการปรับปรุงใหม่ที่เหมาะสม ให้เกิดความแข็งแรง และปลอดภัย ควบคู่กับการออกแบบโครงสร้างใหม่ โดยพิจารณาทางเลือกว่า จะดำเนินการที่ก่อสร้างต่อ หรือ จะทุบสะพานทิ้ง แล้วก่อสร้างใหม่ทั้งหมดสำหรับขั้นตอนการรื้อคาน ทางกรมทางหลวงได้เริ่มจากการสกัดและตัดราวสะพาน และใช้รถเครนขนาด 200 ตัน ยกคานลง แล้วทำการขนย้ายออกจากพื้นที่ก่อสร้าง พร้อมตรวจสอบความสะอาดและความปลอดภัยก่อนคืนผิวการจราจรให้ผู้ใช้ทางสัญจรได้ตามปกติ อย่างไรก็ตามการรื้อสะพานดังกล่าวก็เพื่ออำนวยสะดวกและความปลอดภัยด้านการจราจรให้กับผู้ใช้ทาง